শ্রীকৃষ্ণ জন্মাষ্টমী উপলক্ষে চকরিয়ায় বর্ণাঢ্য শোভাযাত্রা, ভক্তদের ঢল

এম. মনছুর আলম, চকরিয়া;

শ্রীকৃষ্ণের শুভ জন্মাষ্টমী উপলক্ষে কক্সবাজারের চকরিয়ায় শুরু হয়েছে চারদিনব্যাপী মহোৎসব। শনিবার (১৬ আগস্ট) বেলা ১২টায় বর্ণাঢ্য মঙ্গল শোভাযাত্রার মধ্য দিয়ে আনুষ্ঠানিকভাবে এই মহোৎসবের সূচনা হয়। এতে চকরিয়া উপজেলার বিভিন্ন এলাকা থেকে হাজারো ভক্ত অংশ নেন।

শোভাযাত্রার আগে চকরিয়া সার্বজনীন কেন্দ্রীয় হরি মন্দির প্রাঙ্গণে আলোচনা সভা অনুষ্ঠিত হয়। এতে সভাপতিত্ব করেন কেন্দ্রীয় হরি মন্দির মহোৎসব উদযাপন পরিষদের সভাপতি তেজেন্দ্র লাল দে এবং সঞ্চালনা করেন শ্রীশ্রী জন্মাষ্টমী উদযাপন পরিষদের সভাপতি নারায়ণ কান্তি দাশ। প্রধান অতিথি হিসেবে বক্তব্য রাখেন চকরিয়া-পেকুয়া সার্কেলের সহকারী পুলিশ সুপার (এএসপি) অভিজিৎ দাস।

এছাড়া বিশেষ অতিথি হিসেবে উপস্থিত ছিলেন— চকরিয়া থানার পুলিশ পরিদর্শক (তদন্ত) মোহাম্মদ ইয়াছিন মিয়া, চকরিয়া পৌরসভা জামায়াতের আমির আরিফুল ইসলাম (আরিফ), উপজেলা হিন্দু-বৌদ্ধ-খ্রিষ্টান ঐক্য পরিষদের সভাপতি রতন বরণ দাশ, সাবেক সভাপতি প্রদীপ কান্তি দাশ, জুয়েলার্স সমিতির সাবেক সাধারণ সম্পাদক সুলাল কান্তি সুশীল, অন্তরা সাংস্কৃতিক শিক্ষা কেন্দ্রের অধ্যক্ষ দ্বীপলাল চক্রবর্তী, উপজেলা পূজা উদযাপন পরিষদের সাধারণ সম্পাদক বাবলা দেবনাথ, পৌরসভা পূজা উদযাপন পরিষদের সভাপতি টিটু কুমার বসাক, নিত্যানন্দ গীতা সংঘের সভাপতি সুভাষ চন্দ্র দাশসহ বিভিন্ন সংগঠনের নেতৃবৃন্দ।

বর্ণাঢ্য শোভাযাত্রাটি চকরিয়া পৌরশহরের প্রধান সড়ক প্রদক্ষিণ করে পুনরায় হরি মন্দির প্রাঙ্গণে এসে শেষ হয়। শোভাযাত্রায় ভক্তরা রাধাকৃষ্ণ, কংস, বসুদেব, দেবকীসহ বিভিন্ন চরিত্রে সাজেন এবং নৃত্য পরিবেশন করেন। ঢাক-ঢোল, কাশা-ঘণ্টা ও নানা বাদ্যযন্ত্র বাজিয়ে এবং হাতে ফেস্টুন নিয়ে ভক্তরা এতে অংশ নেন।

শোভাযাত্রা ঘিরে আইন-শৃঙ্খলা বাহিনীর কড়া নিরাপত্তা ছিলো। পুলিশ সদস্যরা নিরাপত্তা বেষ্টনী তৈরি করে শোভাযাত্রার সঙ্গে ছিলেন। ট্রাফিক পুলিশও যানবাহন নিয়ন্ত্রণে ভূমিকা রাখে।

চকরিয়া থানার পুলিশ পরিদর্শক (তদন্ত) মোহাম্মদ ইয়াছিন মিয়া বলেন, “শোভাযাত্রা শান্তিপূর্ণভাবে সম্পন্ন হয়েছে। কোনো অপ্রীতিকর ঘটনা ঘটেনি। বাকি অনুষ্ঠানগুলোও সুন্দরভাবে শেষ করতে পুলিশ কঠোর নিরাপত্তা ব্যবস্থা বজায় রেখেছে।”