সৌদি প্রবাসীদের জন্য সুখবর, বাতিল হলো ‘কাফালা’ নিয়ম

সিবিএন ডেস্ক

সৌদি আরবে অবস্থানরত প্রবাসী কর্মীদের জন্য এসেছে এক বড় সুখবর। এখন থেকে তারা তাদের নিয়োগকর্তার (স্পন্সর) অনুমতি ছাড়াই চাকরি পরিবর্তন করতে পারবেন। একই সঙ্গে সহজে দেশটিতে প্রবেশ ও বের হওয়ার স্বাধীনতাও পাবেন। খবর গালফ নিউজের।

আল আরাবিয়ার বরাতে সংবাদমাধ্যমটি জানায়, সৌদি আরবে দীর্ঘদিনের বিতর্কিত ‘কাফালা’ স্পনসরশিপ ব্যবস্থার এই গুরুত্বপূর্ণ সংস্কারগুলো রবিবার (১৯ অক্টোবর) থেকে আনুষ্ঠানিকভাবে কার্যকর হয়েছে।

১৯৫০-এর দশকে চালু হওয়া কাফালা ব্যবস্থায় বিদেশি কর্মীরা তাদের নিয়োগকর্তার সঙ্গে কার্যত আবদ্ধ ছিলেন। নিয়োগকর্তার অনুমতি ছাড়া তারা চাকরি পরিবর্তন, এমনকি দেশ ত্যাগও করতে পারতেন না।

তবে নতুন নিয়ম অনুযায়ী, চাকরির মেয়াদ শেষ হলে প্রবাসী কর্মীরা আগের নিয়োগকর্তার অনুমোদন ছাড়াই নতুন কর্মস্থলে যোগ দিতে পারবেন। অনলাইনে শুধু কর্তৃপক্ষকে জানালেই হবে। তাছাড়া, পূর্বানুমতি ছাড়াই সৌদি আরবের বাইরে ভ্রমণ এবং চুক্তি শেষে স্থায়ীভাবে দেশে ফেরার সুযোগও থাকবে।

সৌদি মানবসম্পদ বিষয়ক উপমন্ত্রী আবদুল্লাহ বিন নাসের আবুথুনাইন বলেন, “এই পরিবর্তনের মূল লক্ষ্য হলো সৌদি শ্রমবাজারকে আরও প্রতিযোগিতামূলক ও আকর্ষণীয় করে তোলা।”

তিনি আরও জানান, “এর মাধ্যমে আমরা বেসরকারি খাতে কর্মরত বিদেশিদের জন্য কাজের পরিবেশ উন্নত করতে চাই।”

উল্লেখ্য, তেল আবিষ্কারের পর দ্রুত অর্থনৈতিক প্রবৃদ্ধি ত্বরান্বিত করতে উপসাগরীয় সহযোগিতা পরিষদ (জিসিসি) দেশগুলো ১৯৫০ সালে কাফালা ব্যবস্থা চালু করে। বর্তমানে কুয়েত, ওমান, কাতার ও সংযুক্ত আরব আমিরাতেও এ ব্যবস্থা চালু রয়েছে।