সব ধর্মের মানুষের বাস এই দেশে, উন্নয়নেও অবদান সকলের — ধর্ম উপদেষ্টা

বলরাম দাশ অনুপম, কক্সবাজার

ধর্ম বিষয়ক উপদেষ্টা ড. আ. ফ. ম খালিদ হোসেন বলেছেন, “টেকসই উন্নয়ন লক্ষ্যমাত্রা অর্জনে মন্দিরভিত্তিক শিশু ও গণশিক্ষা কার্যক্রম গুরুত্বপূর্ণ ভূমিকা রাখছে।”

বুধবার সকালে কক্সবাজার শহরের ঘোনারপাড়াস্থ শ্রী শ্রী কৃষ্ণানন্দধামে মন্দিরভিত্তিক শিশু ও গণশিক্ষা প্রকল্পের শিক্ষাকেন্দ্র পরিদর্শন শেষে আয়োজিত মতবিনিময় সভায় প্রধান অতিথির বক্তব্যে তিনি এ মন্তব্য করেন।

ধর্ম উপদেষ্টা বলেন, “সততা, ন্যায়, নিষ্ঠা ও ভালোবাসা সকলের মধ্যে জাগ্রত করতে হবে। এ দেশে সব ধর্মের মানুষের বসবাস, তাই দেশের উন্নয়নেও সকলের অবদান থাকা প্রয়োজন।”

শ্রী শ্রী কৃষ্ণানন্দধাম কার্যকরী পরিষদের আয়োজনে অনুষ্ঠিত সভায় সভাপতিত্ব করেন কমিটির সভাপতি দুলাল চন্দ্র দে। সভায় বক্তব্য রাখেন হিন্দু ধর্মীয় কল্যাণ ট্রাস্টের ট্রাস্টি পরিমল কান্তি শীল, ট্রাস্টের সহকারী পরিচালক রনজিত বাড়ৈ, কক্সবাজার রামকৃষ্ণ সেবাশ্রমের সভাপতি অধ্যাপক সোমেশ্বর চক্রবর্তী, মন্দিরভিত্তিক শিশু ও গণশিক্ষা কার্যক্রম জেলা মনিটরিং কমিটির সদস্য অধ্যক্ষ অজিত দাশ, সাবেক পৌর কাউন্সিলর রাজ বিহারী দাশ, সদর উপজেলা মনিটরিং কমিটির সদস্য সাংবাদিক বলরাম দাশ অনুপম।

অনুষ্ঠানে সরকারি বিভিন্ন দপ্তরের কর্মকর্তা, শ্রী শ্রী কৃষ্ণানন্দধাম পরিচালনা কমিটির সদস্য, সনাতন ধর্মাবলম্বী নেতৃবৃন্দ, শিক্ষাকেন্দ্রের শিক্ষক-শিক্ষার্থীরা উপস্থিত ছিলেন।