বাংলাদেশ হবে সকল ধর্মের মানুষের সমান মর্যাদা ও নিরাপত্তার ঠিকানা — বিএনপি নেতা কাজল

বলরাম দাশ অনুপম, কক্সবাজার;

বৌদ্ধ ধর্মাবলম্বীদের পবিত্র প্রবারণা উৎসব উপলক্ষে আজ (সোমবার) বিএনপির জাতীয় নির্বাহী কমিটির মৎস্যজীবী বিষয়ক সম্পাদক ও কক্সবাজার সদর-রামু-ঈদগাঁও আসনের সাবেক সংসদ সদস্য জননেতা আলহাজ্ব লুৎফুর রহমান কাজল চৌফলদণ্ডী দক্ষিণারাম বৌদ্ধ বিহার, উত্তর রাখাইন পাড়া বৌদ্ধ বিহার ও মধ্যম রাখাইন পাড়া বৌদ্ধ বিহার পরিদর্শন করেন।

পরিদর্শনকালে তিনি উপস্থিত ধর্মপ্রাণ বৌদ্ধ ভিক্ষু ও ভক্তদের সঙ্গে সৌহার্দ্যপূর্ণ পরিবেশে শুভেচ্ছা বিনিময় করেন। এ সময় বিহার কমিটির সভাপতি, সাধারণ সম্পাদক ও স্থানীয় নেতৃবৃন্দ – ক্যাচিংহ্লা, থেইনক্যা, হ্লামংছেন, উথোইংচিং, মংক্যছা, অংফেছিন ও অংছেন – ফুলেল শুভেচ্ছা জানিয়ে জননেতাকে উষ্ণ অভ্যর্থনা জানান।

এসময় লুৎফুর রহমান কাজল বলেন, “বিএনপি এমন এক অসাম্প্রদায়িক বাংলাদেশ গড়তে চায়, যেখানে সকল ধর্ম-বর্ণের মানুষ সমান মর্যাদা, শান্তি ও নিরাপত্তার মধ্যে বসবাস করতে পারবেন। বিএনপি বিশ্বাস করে – এই দেশ সবার, এই মাতৃভূমি সকল ধর্মাবলম্বীর সমান অধিকার ও নিরাপত্তার ঠিকানা।”

তিনি আরও বলেন, “অতীতে বিএনপি ক্ষমতায় থাকাকালীন প্রতিটি ধর্মের মানুষ নির্বিঘ্নে ধর্মীয় অনুশাসন পালন করেছে। ভবিষ্যতেও বিএনপি সেই ঐতিহ্য অটুট রাখবে – সবার পাশে থেকে, সবার নিরাপত্তা নিশ্চিত করে।”

এ সময় বিহার কমিটির সদস্যরা এলাকার বিভিন্ন সমস্যা ও দাবি-দাওয়া জননেতার কাছে তুলে ধরেন। তিনি মনোযোগসহ তাদের বক্তব্য শোনেন এবং যথাসাধ্য সহযোগিতার আশ্বাস দেন।

পরে তিনি বিহারের বিভিন্ন স্থাপনা পরিদর্শন করেন এবং বৌদ্ধ সম্প্রদায়ের শান্তি, সম্প্রীতি ও কল্যাণ কামনা করেন।

পরিদর্শনকালে উপস্থিত ছিলেন সদর উপজেলা বিএনপির আহ্বায়ক সুবেদার মেজর (অব.) আব্দুল মাবুদ, চৌফলদণ্ডী ইউনিয়ন বিএনপির সভাপতি মোস্তফা কামাল, সাধারণ সম্পাদক (ভারপ্রাপ্ত) নুরুল আবছার, সাবেক সাধারণ সম্পাদক ছৈয়দুল করিম, সিনিয়র সহ-সভাপতি মোর্শেদ আলম ছফর, সহ-সভাপতি রাশেদুল ইসলাম, সাংগঠনিক সম্পাদক জকরিয়া আজাদ, গু রাখাইন, যুবদলের আহ্বায়ক নাছির, ছাত্রদল নেতা আশেক মোস্তফা রিয়াজসহ বিএনপি ও অঙ্গ-সহযোগী সংগঠনের বিপুল সংখ্যক নেতাকর্মী।